स्पेन सुरक्षित, पोल्यान्ड बाहिरियो
स्पेनले युरो २०२० मा पहिलो जित हात पार्नेक्रममा आफ्नै शैलीमा स्लोभाकियालाई ५–० ले पराजित गरेको छ । पहिलो दुई खेलमा बराबरी नतिजामात्र निकाल्न सकेपछि कठिन अवस्थामा पुगेको स्पेनले बुधबार सानदार नतिजा निकाल्दै अन्तिम १६ मा स्थान सुरक्षित गरेको छ ।
सेभिया — स्पेनले युरो २०२० मा पहिलो जित हात पार्नेक्रममा आफ्नै शैलीमा स्लोभाकियालाई ५–० ले पराजित गरेको छ । पहिलो दुई खेलमा बराबरी नतिजामात्र निकाल्न सकेपछि कठिन अवस्थामा पुगेको स्पेनले बुधबार सानदार नतिजा निकाल्दै अन्तिम १६ मा स्थान सुरक्षित गरेको छ ।समूह ‘ई’ को उपविजेता बनेको स्पेनले समूह ‘डी’ को उपविजेता क्रोएसियासँग सोमबार क्वाटरफाइनलमा स्थान बनाउन कोपनहेगनमा खेल्नेछ । स्विडेन समूह ‘ई’ को विजेता बन्यो । इन्ज्युरी समयमा भिक्टर क्लेसनले गरेको गोलमा स्विडेनले नाटकीय खेलमा पोल्यान्डलाई ३–२ ले हरायो ।कप्तान रोबर्ट लेवान्डोस्कीको पोल्यान्ड यस नतिजापछि समूह चरणबाटै बाहिरिएको छ । उनले दुई गोल गरे पनि पोल्यान्डको हार टार्न सकेनन् । सेन्ट पिटर्सबर्गमा इमिल फोर्सबर्गले ८२ सेकेन्डमै स्विडेनको खाता खोलेका थिए । आरबी लाइप्जिगका मिडफिल्डर फोर्सबर्गले ५९ औं मिनेटमा दोस्रो गोल थपे । लेवान्डोस्कीले त्यसको दुई मिनेटपछि र ८४ औं मिनेटमा गोल गर्दै पोल्यान्डलाई बराबरीमा ल्याएका थिए ।क्लेसनले ९३ औं मिनेटमा गोल गर्दै नाटकीय खेल स्विडेनको पक्षमा पारेका थिए । पोल्यान्डले १ अंकमात्र जोड्दै पुछारमा रह्यो । स्लोभाकियाको ३ अंकसहित तेस्रो स्थानमा छ, तर टोलीको उत्कृष्ट तेस्रो टोली भई नकआउट चरणमा प्रवेश गर्ने सम्भावना समाप्त भएको छ । सहभागी २४ टोलीलाई ६ समूहमा विभाजन गरिएको छ, त्यसबाट प्रत्येक समूहको शीर्ष दुई टोली सोझै अन्तिम १६ मा पुग्नेछन् भने तेस्रो हुने उत्कृष्ट चार टोली पनि नकआउट चरणमा पुग्नेछन् ।स्पेनले झन्डै दशकपछि प्रमुख प्रतियोगिताको एकै खेलमा ४ वा सोभन्दा बढी गोल गरेको हो । युरो २०१२ को फाइनलमा इटालीलाई ४–० ले पराजित गरेयता स्पेनले पहिलो पटक ४ गोल गर्‍यो । लुइस इनरिकेको टोलीबाट आयमेरिक लापोर्टे, पाब्लो सराबिया र फेरान टोरेसले गोल गरे । फ्रान्सको नागरिकता त्यागेर आएका लापोर्टेले स्पेनबाट पहिलो पटक गोल गरेका हुन् । स्पेनका अन्य दुई गोल स्लोभाकियाका मार्टिन डुब्राभ्का र जुराज कुक्काको आत्मघातीबाट आएको थियो ।स्पेनले १२ औं मिनेटमै अग्रता लिने मौका पाएको थियो । तर अल्भारो मोराटाका प्रहारलाई न्युक्यासलबाट खेल्ने स्लोभाकियाका गोलरक्षक डुब्राभ्काले रोकेका थिए । स्पेनले लगातार पाँचौं पेनाल्टी गोल गर्न चुकेको हो । यसै युरोमा स्पेनले लगातार दोस्रो पटक पेनाल्टीमा गोल गर्न नसकेको हो ।अन्तिम १६ मा स्थान पक्का गरेका टोलीमा वेल्सले डेनमार्कसँग र इटालीले अस्ट्रियासँग खेल्नेछन् । नकआउट चरणमा प्रवेश गरे पनि नेदरल्यान्ड्स, बेल्जियम, इंग्ल्यान्ड, स्विडेनले कोसँग खेल्ने निर्क्योल हुन बाँकी छ । 